《石钟鼓歌》
清代·成鹫

山庵有钟复有鼓，厥声可闻不可睹。我来欲借一回看，问取灵泉老庵主。

主人手执须弥椎，共上千峰万峰去。分明三片顽石头，觌面相逢能解语。

噌吰铛鞳盈虚空，老树作风山作雨。风从何起雨何来，万籁消声自终古。

钟未鸣，鼓未响，灯笼触露柱。钟乍鸣，鼓乍响，狸奴与白牯。

钟不鸣，鼓不响，木人逢石女。千里相逢休错举，扣石三声君自取。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。